To fodgængere blev fredag aften bragt til Rigshospitalet efter påkørsler. Den ene er nu afgået ved døden.

En 61-årig kvinde har mistet livet, efter at hun fredag aften blev påkørt af en bil på Allégade på Frederiksberg.

Det oplyser vagtchef ved Københavns Politi Michael Andersen.

- Hun er desværre afgået ved døden, lyder det fra vagtchefen. Han tilføjer, at kvindens familie er blevet underrettet.

20-årig formodet spritbilist anholdt

Politiet fik anmeldelsen om ulykken klokken 22.40 fredag aften, og kvinden blev omgående bragt til Rigshospitalets Traumecenter med alvorlige kvæstelser.

Michael Andersen oplyser, at føreren af bilen - en 20-årig mand - er blevet anholdt, da han er mistænkt for spirituskørsel.

Vidner har forklaret politiet, at bilen kørte med høj fart.

Blot 14 minutter efter anmeldelsen fra Frederiksberg fik Københavns Politi en tilsvarende anmeldelse om en personpåkørsel i nærheden.

Denne gang på Nørre Allé i København, hvor endnu en fodgænger var blevet ramt af en bilist.

Anden person uden for livsfare

Fodgængeren - en ung mand på 24 år - blev kørt til Rigshospitalet med alvorlige kvæstelser.

Michael Andersen oplyser lørdag morgen, at manden er uden for livsfare.

Føreren af bilen var en ung mand på 21 år, men politiet har endnu ikke flere oplysninger om omstændighederne omkring ulykken.

Ved Esbjerg tvang politiet en 61-årig kvinde i koma efter spøgelseskørsel. Læs mere om det her: